ป่วยเงินผ่อนแบงก์ไทยเครดิตให้กู้ดบ.11%
ป่วยเงินผ่อน &#8220;แบงก์ไทยเครดิต&#8221; ให้กู้หาหมอในเครือรพ.กรุงเทพ สูงสุด 5 แสนบาท ดอกเบี้ย 11% ต่อปี
22 มิ.ย. 2553

ป่วยเงินผ่อน “แบงก์ไทยเครดิต” ให้กู้หาหมอในเครือรพ.กรุงเทพ สูงสุด 5 แสนบาท ดอกเบี้ย 11% ต่อปี 
นายมงคล ลีลาธรรม ประธานเจ้าหน้าที่บริหาร และกรรมการผู้จัดการใหญ่ ธนาคารไทยเครดิต เพื่อรายย่อย กล่าวว่า ธนาคารได้ออกสินเชื่อเพื่อการรักษาพยาบาล สำหรับผู้ป่วยในและผู้ป่วยนอกที่รับบริการสุขภาพกับโรงพยาบาลกรุงเทพ ซอยศูนย์วิจัย กลุ่มโรงพยาบาลสมิติเวช และกลุ่มโรงพยาบาลกรุงเทพภาคตะวันออก โดยให้สินเชื่อสูงสุด 5 แสนบาทต่อผู้กู้ 1 ราย เป็นสินเชื่อไม่มีหลักทรัพย์ค้ำประกัน สามารถกู้ร่วมกันได้มากกว่า 1 ราย อัตราดอกเบี้ยลดต้นลดดอก 11% ต่อปี หรือเดือนละ 0.92% ผ่อนชำระนานสุด 36 เดือน
ทั้งนี้ ผู้กู้ไม่จำเป็นต้องเป็นผู้ป่วย เพียงแต่ให้มีประวัติเกี่ยวข้องกับผู้ป่วย มีรายได้ขั้นต่ำ 1.5 หมื่นบาท ก็สามารถขอกู้ได้ ซึ่งที่ผ่านมามีผู้ขอรับสินเชื่อไปแล้ว 12 ราย เฉลี่ยกู้รายละ 2 แสนบาท 
นายมงคล กล่าวว่า สาเหตุที่เลือกโรงพยาบาลเป็นการเฉพาะ เนื่องจากจะทำให้ง่ายต่อการตรวจสอบคุณสมบัติผู้ป่วย อีกทั้งโรงพยาบาลเป็นศูนย์การแพทย์ สามารถรักษาโรคที่มีความซับซ้อน เช่น โรคทางสมอง โรคหัวใจ โรคมะเร็ง และโรคไต ซึ่งบางโรคต้องรักษาต่อเนื่อง 
นายแพทย์ชาตรี ดวงเนตร ประธานคณะผู้บริหาร ศูนย์การแพทย์โรงพยาบาลกรุงเทพ กล่าวว่า ปัจจุบันการรักษาโรคแต่ละโรคมีความซับซ้อนมากขึ้น ต้องอาศัยความเชี่ยวชาญของแพทย์ในการักษา โดยเฉพาะอย่างยิ่งโรคที่ต้องรักษาเร่งด่วน รวมทั้งการนำระบบเทคโนโลยีทางการแพทย์ที่ทันสมัยมาใช้ เพื่อช่วยรักษาคนไข้ได้อย่างมีประสิทธิภาพ ซึ่งหมายถึง ผู้ป่วยก็ต้องมีภาระค่าใช้จ่ายในการรักษาเพิ่มขึ้น สินเชื่อดังกล่าวจึงเป็นการแบ่งเบาภาระ และเพิ่มโอกาสให้ผู้ป่วยได้รับการดูแลรักษาอย่างต่อเนื่อง